Da kongeskibet Dannebrog stævnede ud fra Aalborg og sejlede forbi Mou mandag aften, stod to drenge klar til at vinke til dronningen ved Skellet. ”Hvor står hun, Anton?”, spurgte Emil på ni år sin lillebror. ”Derovre!”, lød svaret. De havde stået klar og ventet på skibet i en halv time, mens de gik og fangede krabber i deres fiskenet. -	Det var så smukt dernede i går. Der var helt havblik, og så kom Dannebrog dernede i baggrunden. Det var ren Morten Korch, fortæller drengenes far Dan Ahm Nørgaard om oplevelsen. Tjekkede på skibsradaren Familien fra Klarup bor lige nu i sommerhus nede ved vandet i Mou ved Storvorde. Derfor holdt de nøje øje med fjorden mandag aften. -	Da vi så, at kongeskibet skulle sejle inde fra Aalborg klokken 19, så gik vi ned til vandet og ventede på, at det kom, fortæller Dan Ahm Nørgaard, der tjekkede søtrafikken på sin skibsradar. Og så kom det royale sejlskib endelig, lige da regnen gjorde ophold og fjorden var spejlblank. -	Drengene var overbeviste om, at Margrethe stod derude og vinkede til dem, så de kiggede meget efter hende, siger Dan Ahm Nørgaard, der til daglig er afdelingschef ved udlejningsfirmaet Loxam. Vores allesammens mor Dan Ahm Nørgaard har set skibet mange gange i havnene rundt omkring i Danmark. -	Det er bare så dansk at se Dannebrog sejle, siger han. Sønnerne Emil og Anton er ikke deciderede royalister, forklarer faren. -	Men de ved godt, hvem Margrethe er. Det er vores allesammens mor, som de siger.

Opsummering:
Det danske kongeskib "Dannebrog” gjorde mandag eftermiddag et par timers ophold ved havnefronten i Aalborg.